CELEX: 62022TN0294
Language: sl
Date: 2022-05-21 00:00:00
Title: Zadeva T-294/22: Tožba, vložena 21. maja 2022 – Mariño Pais in drugi/Komisija in EOR

18.7.2022   
            
            
               SL
            
            
               Uradni list Evropske unije
            
            
               C 276/12
            
         
      Tožba, vložena 21. maja 2022 – Mariño Pais in drugi/Komisija in EOR
      (Zadeva T-294/22)
      (2022/C 276/18)
      Jezik postopka: španščina
      
         Stranke
      
      
         Tožeče stranke: Fernando Mariño Pais (Outes, Španija) in 44 drugih tožečih strank (zastopniki: B. Cremades Roman, J. López Useros, S. Cajal Martín in P. Marrodán Lázaro, odvetniki)
      
         Toženi stranki: Evropska komisija, Enotni odbor za reševanje
      
         Predlogi
      
      Tožeče stranke Splošnemu sodišču predlagajo, naj:
      
                  —
               
               
                  ugotovi, da je nastala nepogodbena obveznost toženih strank, ter EOR in Komisiji naloži, naj tožečim strankam izplača odškodnino za škodo, ki jim je nastala zaradi odločitve o reševanju banke BPE (Banco Popular Español S.A in njene hčerinske družbe);
               
            
                  —
               
               
                  EOR in Komisiji naloži, naj plačata stroške tega postopka;
               
            
                  —
               
               
                  odredi, da se vse vsote, dodeljene tožečim strankam, zvišajo za kompenzacijske obresti od 23. maja 2017 (ali, podredno, od 7. junija 2017) do dne razglasitve sodbe ter za zamudne obresti od dne sodbe, razen stroškov tega postopka, od katerih se bodo obresti plačale šele od dne sodbe; in
               
            
                  —
               
               
                  tožečim strankam odobri kakršno koli drugo odškodnino, za katero meni, da je pravno primerna.
               
            
         Tožbeni razlogi in bistvene trditve
      
      Tožeče stranke v utemeljitev tožbe navajajo tri tožbene razloge.
      
                  1.
               
               
                  Prvi tožbeni razlog: z izjavami in razkritjem informacij so bili dovolj resno kršeni dolžnost zaupnosti, načeli skrbnega ravnanja in dobrega upravljanja ter načelo nemo auditur propiam turpitudinem allegans.
               
            
                  2.
               
               
                  Drugi tožbeni razlog: dovolj resna kršitev načel skrbnega ravnanja, dobrega upravljanja, obveznosti obrazložitve in načelo prepovedi diskriminacije ter samovoljnost pri postopku odločanja.
                  Glede tega tožeče stranke navajajo, da pogoji za reševanje banke BPE niso bili izpolnjeni, da neodvisna, razumna in realna ocena sredstev in obveznosti banke BPE ni bila zagotovljena ter da je ukrep za reševanje diskriminatoren in samovoljen.
               
            
                  3.
               
               
                  Tretji tožbeni razlog: dovolj resna kršitev pravice do zasebne lastnine in načela sorazmernosti.